Azerbaixhan: Pasurimi nga nafta shoqërohet me korrupsionin
Fluksi i pasurisë nga nafta çon në lakmi dhe korrupsion në radhët e elitës, ndërsa të varfërit përjashtohen nga ky proces
Megjithëse një makinë e re ruse e markës "Lada" këtu mund ta blesh për 7 mijë dollarë, makinat e mëdha evropiane dhe ato amerikane, po bëhen përherë e më të zakonshme në rrugët e Bakusë. Tani që çmimet e naftës po arrijnë në rreth 100 dollarë për fuçi, të pasurit po pasurohen akoma më shumë në kryeqytetin e këtij vendi të pasur me energji në Azinë Qendrore. Biznese të reja makinash, pa leje, janë shfaqur dhe po lulëzojnë nëpër parkinget dikur të zbrazët. Etibar Absob thotë se sapo ka shitur një makinë luksoze amerikane për 41 mijë dollarë. Zyrtari i Ministrisë së Jashtme, Shamil Alserov thotë se ndonëse kjo është një periudhë e begatë për Azerbaxhanin, qeveria e di se duhet të përqëndohet tek e ardhmja. Alserov përmend rrugët e reja, urat dhe projektet arsimore, si shenjë për një përparim të qëndrueshëm. Por jashtë qytetit, ka zona me papunësi të lartë dhe pakënaqësi. ...Në fshatin Nardiram, njerëzit protestojnë kundër një plani qeveritar për t’i dhënë fund subvencionimit të energjisë elektrike nga shteti. Vugar Bairamov, i Qendrës së Zhvillimit Ekonomik dhe Social në Baku, mendon se në Azerbaxhan po shtohet hendeku mes të pasurve dhe të varfërve. Bairamov dhe të tjerë thonë se Azerbaxhani duket se po bie në një gjendje të njohur për vendet prodhuese të naftës. Fluksi i pasurisë nga nafta çon në lakmi dhe korrupsion në radhët e elitës, ndërsa të varfërit përjashtohen nga ky proces, kështu fillojnë trazirat... Ilgar Mamadov i Institutit të Kërkimeve Politike në Baku, thotë se vetëm me një aleancë më të afërt me Perëndimin dhe duke respektuar standartet ndërkombëtare, Azerbazxhani dhe vendet fqinje mund të përparojnë përtej lulëzimit të përkohshëm dhe ciklit të bumit në industrinë e energjisë. Për të qenë të efektshëm, thotë Mamadov, ristrukturimi i ekonomisë duhet të vazhdojë krahas reformës së vërtetë demokratike.//lk